朱玲玲

朱玲玲係1977年嘅香港小姐冠軍，成為名人。選到冇幾耐就嫁入豪門，嫁畀名商人霍英東大仔霍震霆，2004年離婚。

朱玲玲近來多從事慈善活動，家下幫慧妍雅集同埋2008年緬甸風災災民搞慈善賑災活動。

屋企 
朱玲玲係緬甸出世嘅唐人，朱家祖藉廣東台山。朱玲玲嘅阿爸阿媽係緬甸華僑，九歲嗰陣，全家搬來香港定居。

婚姻 
霍震霆大朱玲玲 12 歲，結婚後朱玲玲生咗三個仔，大仔霍啟剛、二仔霍啟山同埋第三仔霍啟仁。早年朱玲玲淡出社交界，專心湊三個仔。到1990年，朱玲玲曾同埋佢家姐夾份，喺中環開咗間賣英國飾物嘅精品店，但係由於家族壓力要退股。2001年，朱玲玲搬出霍家大宅，正式分居。

2006年9月，朱玲玲個好友葉蒨文向傳媒披露，霍震霆同朱玲玲喺2004年離咗婚，而且早喺1997年分咗居。

近年，朱玲玲同商人羅康瑞傳緊緋聞。收尾嚮2008年11月尾，佢哋嚮新加坡行婚拉埋天窗。霍震霆公開祝佢哋好運。

事業 
佢中學喺香港國際學校畢業，之後英皇佐治五世學校讀預科。佢做過業餘模特兒，1977年參加香港小姐競選，得到冠軍同埋最上鏡小姐，係第一個一齊得兩個獎嘅參賽者。當選後只係娛樂圈發展咗好短時間，響無綫電視拍過一部電視劇《瑪麗關77》。

資料來源 
霍英東留不住香港小姐做媳婦 朱玲玲與霍震霆1997已分居
朱玲玲返港拔足狂奔 蘋果日報 2006年10月17日
淡泊名利熱心公益的雙料港姐朱玲玲
細數嫁入豪門的女星朱玲玲
壹本便利- 769 - 朱玲玲護殼之謎

霍英東家族

祖籍台山
緬甸唐人
玲玲
1977年度香港小姐競選佳麗